CELEX: 32020R1540
Language: sk
Date: 2020-10-22 00:00:00
Title: Vykonávacie nariadenie Komisie (EÚ) 2020/1540 z 22. októbra 2020, ktorým sa mení vykonávacie nariadenie (EÚ) 2019/1793, pokiaľ ide o sezamové semená s pôvodom v Indii (Text s významom pre EHP)

23.10.2020   
               
               
                  SK
               
               
                  Úradný vestník Európskej únie
               
               
                  L 353/4
               
            
         VYKONÁVACIE NARIADENIE KOMISIE (EÚ) 2020/1540
         z 22. októbra 2020,
         ktorým sa mení vykonávacie nariadenie (EÚ) 2019/1793, pokiaľ ide o sezamové semená s pôvodom v Indii
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 53 ods. 1 písm. b) bod ii),
         so zreteľom na nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (2), a najmä na jeho článok 47 ods. 2 prvý pododsek písm. b) a článok 54 ods. 4 prvý pododsek písm. a) a b),
         keďže:
         
                     (1)
                  
                  
                     Vykonávacím nariadením Komisie (EÚ) 2019/1793 (3) sa stanovujú pravidlá týkajúce sa dočasného zvýšenia počtu úradných kontrol pri vstupe určitých potravín a krmív neživočíšneho pôvodu z určitých tretích krajín uvedené v prílohe II k uvedenému vykonávaciemu nariadeniu do Únie, ako aj osobitné podmienky týkajúce sa vstupu určitých potravín a krmív z určitých tretích krajín do Únie z dôvodu rizika kontaminácie aflatoxínmi, rezíduami pesticídov, pentachlórfenolom a dioxínmi, ako aj mikrobiologickej kontaminácie.
                  
               
                     (2)
                  
                  
                     Nedávne ohrozenia bezpečnosti potravín nahlásené systémom rýchleho varovania pre potraviny a krmivá (RASFF) zriadenom nariadením (ES) č. 178/2002, ako aj informácie týkajúce sa úradných kontrol sezamových semien s pôvodom v Indii, ktoré vykonávajú členské štáty, si vyžaduje zmenu prílohy II k vykonávaciemu nariadeniu (EÚ) 2019/1793.
                  
               
                     (3)
                  
                  
                     V septembri 2020 boli v RASFF oznámené veľmi vysoké množstvá etylénoxidu v prípade niektorých výrobných šarží sezamových semien s pôvodom v Indii privezených do Únie. Tieto hladiny prekračujú viac ako 1 000-násobok maximálnej hladiny rezíduí 0,05 mg/kg pre etylénoxid v súlade s nariadením Európskeho parlamentu a Rady (ES) č. 396/2005 (4).
                  
               
                     (4)
                  
                  
                     Táto kontaminácia predstavuje vážne riziko pre ľudské zdravie v Únii, keďže etylénoxid bol v súlade s nariadením Európskeho parlamentu a Rady (ES) č. 1272/2008 klasifikovaný ako mutagén kategórie 1B, karcinogén kategórie 1B a reprodukčne toxická látka kategórie 1B. (5). Okrem toho etylénoxid nie je schválený ako účinná látka na použitie v prípravkoch na ochranu rastlín v Únii.
                  
               
                     (5)
                  
                  
                     V záujme ochrany ľudského zdravia v Únii je preto potrebné stanoviť osobitné podmienky týkajúce sa rezíduí pesticídov v súvislosti so sezamovými semenami z Indie. Predovšetkým by sa v úradnom certifikáte, ktorý má v súlade s článkom 11 ods. 1 nariadenia (EÚ) 2019/1793 v spojení s jeho prílohou II sprevádzať všetky zásielky sezamových semien z Indie, malo uviesť aj to, že výrobky boli odobraté a analyzované na rezíduá pesticídov, ktoré sa majú monitorovať v/na produktoch rastlinného pôvodu, ako aj to, že všetky výsledky odberu vzoriek a analýzy preukazujú súlad s právnymi predpismi Únie o maximálnych hladinách rezíduí pesticídov. Výsledky odberu vzoriek a analýzy by sa mali priložiť k uvedenému certifikátu.
                  
               
                     (6)
                  
                  
                     Vzhľadom na prebiehajúce obchodovanie by sa na zásielky sezamových semien pochádzajúcich z Indie, ktoré opustili krajinu pôvodu alebo krajinu odoslania (ak je iná ako krajina pôvodu) pred dátumom nadobudnutia účinnosti tohto nariadenia mali naďalej vzťahovať požiadavky platné pred uvedeným dátumom.
                  
               
                     (7)
                  
                  
                     Okrem toho a v záujme ochrany ľudského zdravia v Únii by sa frekvencia fyzických a identifikačných kontrol na prítomnosť rezíduí pesticídov, ktoré majú podstúpiť sezamové semená pochádzajúce z Indie na hraniciach Únie, mala stanoviť na 50 %.
                  
               
                     (8)
                  
                  
                     Vykonávacie nariadenie (EÚ) 2019/1793 by sa preto malo zodpovedajúcim spôsobom zmeniť.
                  
               
                     (9)
                  
                  
                     Vzhľadom na vážne ohrozenie ľudského zdravia vyplývajúce z kontaminovaných zásielok sezamových semien pochádzajúcich z Indie, ako aj na potrebu prijatia okamžitých opatrení by toto nariadenie malo nadobudnúť účinnosť tretím dňom po jeho uverejnení.
                  
               
                     (10)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Zmena vykonávacieho nariadenia (EÚ) 2019/1793
            Príloha II k vykonávaciemu nariadeniu (EÚ) 2019/1793 sa mení v súlade s prílohou k tomuto nariadeniu.
         
         
            Článok 2
            Prechodné opatrenia
            Nariadenie (EÚ) 2019/1793 sa naďalej uplatňuje bez zmeny týmto nariadením na zásielky sezamových semien z Indie, ktoré opustili krajinu pôvodu, alebo krajinu odoslania (ak je iná ako krajina pôvodu) pred dátumom nadobudnutia účinnosti tohto nariadenia.
         
         
            Článok 3
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 22. októbra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. ES L 31, 1.2.2002, s. 1.
         
            (2)  Ú. v. EÚ L 95, 7.4.2017, s. 1.
         
            (3)  Vykonávacie nariadenie Komisie (EÚ) 2019/1793 z 22. októbra 2019 o dočasnom zvýšení počtu úradných kontrol a núdzových opatreniach týkajúcich sa vstupu určitých druhov tovaru z tretích krajín, ktoré vykonávajú nariadenia Európskeho parlamentu a Rady (EÚ) 2017/625 a (ES) č. 178/2002, do Únie, a o zrušení nariadení Komisie (ES) č. 669/2009, (EÚ) č. 884/2014, (EÚ) 2015/175, (EÚ) 2017/186 a (EÚ) 2018/1660 (Ú. v. EÚ L 277, 29.10.2019, s. 89).
         
            (4)  Nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (Ú. v. EÚ L 70, 16.3.2005, s. 1).
         
            (5)  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).
      
      
         
            PRÍLOHA
            V prílohe II bode 1 sa zápis týkajúci sa sezamových semien pochádzajúcich z Indie nahrádza týmto zápisom:
            
               
                           Potraviny a krmivá (plánované použitie)
                        
                        
                           Číselný znak KN (1)
                           
                        
                        
                           Podpoložka TARIC
                        
                        
                           Krajina pôvodu
                        
                        
                           Nebezpečenstvo
                        
                        
                           Frekvencia fyzických a identifikačných kontrol (v %)
                        
                     
                           „Sezamové semená
                           
                              
                                 (potraviny)
                              
                           
                        
                        
                           1207 40 90 
                        
                        
                            
                        
                        
                           
                              India (IN)
                           
                        
                        
                           
                              Salmonella
                               (*1)
                           
                        
                        
                           20
                        
                     
                           Rezíduá pesticídov  (*2)
                               (*3)
                           
                        
                        
                           50
                        
                     
            
               (*1)  Odber vzoriek a analýzy sa vykonávajú v súlade s postupmi odberu vzoriek a referenčnými analytickými metódami stanovenými v bode 1 písm. a) prílohy III k tomuto nariadeniu.
            
               (*2)  Rezíduá aspoň tých pesticídov uvedených v kontrolnom programe prijatom v súlade s článkom 29 ods. 2 nariadenia Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (Ú. v. EÚ L 70, 16.3.2005, s. 1), ktoré možno analyzovať metódami na stanovenie viacerých rezíduí založenými na GC-MS a LC-MS (pesticídy, ktoré sa majú monitorovať výlučne v/na produktoch rastlinného pôvodu).
            
               (*3)  Rezíduá etylénoxidu (suma etylénoxidu a 2-chlóretanolu vyjadrená ako etylénoxid).“